El Piló celebra el seu XIV Festival de Folklore Valencià, VIII Memorial Enric Martí
2025-07-24

L’Auditori de la Casa de Cultura de Burjassot serà, un any més, el punt de trobada de la tradició i del folklore valencià a Burjassot de la mà de l’entitat Cultural Valenciana El Piló que celebrarà, el dissabte 26 de setembre, el seu XIV Festival de Folklore Valencià, VIII Memorial Enric Martí.

A partir de les 22 hores, l’escenari de l’Auditori acollirà l’actuació del Grup de danses “Sargantana”, de València, el Grup de Danses “Xafarnat”, de Paterna, i el Grup de Danses “Cardaors”, de Bocairent. Tots ells acompanyats del Grup de Danses, Rondalla, Cant d’Estil i Colla de Dolçaines dels amfitrions, El Piló.

La nit començarà amb l’actuació de la Colla de Dolçaines El Piló que interpretarà Les calçaes, Amadeu el dolçainer i Cucanyes per donar pas al primer dels grups de dansa, el de “Sargantana” que ballarà Seguidilles de Requena i les jotes de Banyeres i Useres. El grup de “Xafarnat” serà el tercer a pujar-se a l’escenari, ballant L’ú d’Ayelo, el Bolero de Paterna i la Jota de Paterna, passant el testimoni al grup de “Cardaors” que ballaran quatre peces: Copeo, Fandango i L’ú de Bocairent, a més de L’ú de Bèlgida.

En la recta final de la nit, com no podia ser d’una altra manera, l’escenari serà per als amfitrions, el Grup de Danses i Rondalla El Piló que interpretaran els boleros Estrela i Pla i la Jota de Xàtiva.

Per finalitzar, totes les formacions, a més del públic que així ho desitge, ballaran la Jota Lliure.